## Uredba o ustrojavanju stegovno-disciplinskih sudova u Vojno sigurnosno-obavještajnoj agenciji

### NN 124/2006 (15.11.2006.), Uredba o ustrojavanju stegovno-disciplinskih sudova u Vojno sigurnosno-obavještajnoj agenciji

# VLADA REPUBLIKE HRVATSKE

2744

Na
temelju članka 62. stavka 1. Zakona o sigurnosno-obavještajnom sustavu
Republike Hrvatske (»Narodne novine«, br. 79/2006 i
105/2006), Vlada Republike Hrvatske je, uz prethodnu suglasnost Predsjednika
Republike Hrvatske, na sjednici održanoj 10. studenoga 2006. godine donijela

## UREDBU

### O USTROJAVANJU STEGOVNO-DISCIPLINSKIH SUDOVA U VOJNOJ SIGURNOSNO-OBAVJEŠTAJNOJ AGENCIJI

Članak 1.

Ovom
se Uredbom uređuje ustrojavanje i nadležnost stegovno-disciplinskih sudova u
Vojnoj sigurnosno-obavještajnoj agenciji, te druga pitanja od značaja za njihov
rad.

Članak 2.

Stegovno-disciplinski
sud ustrojava se za odlučivanje u prvom stupnju zbog stegovnih prijestupa,
odnosno zbog težih povreda službenih, odnosno radnih dužnosti zaposlenika Vojne
sigurnosno-obavještajne agencije (u daljnjem tekstu: VSOA).

Viši
stegovno-disciplinski sud ustrojava se za odlučivanje u drugom stupnju povodom
žalbi protiv odluka Stegovno-disciplinskog suda u postupku zbog stegovnih
prijestupa, odnosno težih povreda službenih, odnosno radnih dužnosti
zaposlenika VSOA-e.

Stegovno-disciplinski
sud iz stavka 1. ovog članka nadležan je odlučivati i povodom žalbe protiv
oduke ravnatelja VSOA-e ili osoba koje on odredi u postupku zbog stegovne
pogreške, odnosno lake povrede službene, odnosno radne dužnosti, povodom žalbe
protiv rješenja o udaljenju iz službe, te povodom prijedloga za obnovu
stegovnog postupka.

Članak 3.

Na
imenovanje predsjednika i članova Stegovno-disciplinskog suda i Višega
stegovno-disciplinskog suda, vrste stegovnih prijestupa, odnosno povreda
službene, odnosno radne dužnosti, postupovna pravila
pred stegovno-disciplinskim sudovima, vrste kazni i druga pitanja od značaja za
rad stegovno-disciplinskih sudova primjenjuju se odgovarajuće odredbe Zakona o
službi u oružanim snagama Republike Hrvatske, Zakona o državnim službenicima, te
Zakona o sigurnosno-obavještajnom sustavu Republike Hrvatske.

Članak 4.

Sjedište
suda iz članka 2. stavaka 1. i 2. ove Uredbe je u Zagrebu.

Uredske
i druge poslove za prvostupanjski Stegovno-disciplinski sud i drugostupanjski
Viši stegovno-disciplinski sud obavlja odgovarajuća stručna služba VSOA-e.

Način
vođenja upisnika, evidencija o izrečenim stegovnim odnosno disciplinskim
kaznama, način izdavanja potvrda, uredske i druge poslove za potrebe
stegovno-disciplinskih sudova, kao i druga pitanja od značaja za njihov rad
pobliže će se urediti poslovnikom o radu stegovno-disciplinskih sudova, kojeg
će ravnatelj VSOA-e donijeti u roku od 30 dana od dana stupanja na snagu ove
Uredbe.

Članak 5.

Zaglavlje
akta suda iz članka 2. stavka 1. ove Uredbe sadrži: grb Republike Hrvatske,
naziv »Republika Hrvatska«, naziv »Ministarstvo obrane Zagreb«, naziv »Vojna
sigurnosno-obavještajna agencija«, naziv »Stegovno-disciplinski sud«, sjedište
suda, poslovni broj, mjesto i datum izrade akta.

Pečat
suda iz stavka 1. ovog članka promjera je 38 mm, sadrži u sredini grb Republike
Hrvatske, oko njega naziv »Republika Hrvatska«, naziv »Vojna
sigurnosno-obavještajna agencija«, naziv »Stegovno-disciplinski sud« i naziv
»Zagreb«.

Članak 6.

Zaglavlje
akta suda iz članka 2. stavka 2. ove Uredbe sadrži: grb Republike Hrvatske,
naziv »Republika Hrvatska«, naziv »Ministarstvo obrane Zagreb«, naziv »Vojna
sigurnosno-obavještajna agencija«, naziv »Viši stegovno-disciplinski sud«,
sjedište suda, poslovni broj, mjesto i datum izrade akta.

Pečat
suda iz stavka 1. ovog članka promjera je 38 mm sadrži u sredini grb Republike
Hrvatske, oko njega naziv »Republika Hrvatska«, naziv »Vojna
sigurnosno-obavještajna agencija«, naziv »Viši stegovno-disciplinski sud« i
naziv »Zagreb«.

Članak 7.

Akti
koji se dostavljaju stegovno-disciplinskim sudovima ili ih
stegovno-disciplinski sudovi dostavljaju drugima a nisu vezani za
stegovno-disciplinski postupak, označavaju se klasom i urudžbenim brojem.

Članak 8.

Predsjednik
vijeća, suci-članovi vijeća i zapisničar Stegovno-disciplinskog suda i Višega
stegovno-disciplinskog suda imaju pravo na novčanu naknadu za svoj rad.

Naknada
se određuje po završenom stegovno-disciplinskom predmetu, i to posebno za
predsjednika vijeća, a posebno za suce-članove vijeća i zapisničare.

Iznos
novčane naknade određuje ravnatelj VSOA-e.

Članak 9.

Potrebna
sredstva za rad sudova iz članka 2. stavaka 1. i 2. ove Uredbe osiguravaju se u
državnom proračunu.

Članak 10.

Stupanjem
na snagu ove Uredbe prestaje važiti Uredba o ustrojavanju stegovnih sudova u
Vojnoj sigurnosnoj agenciji (»Narodne novine«, broj 83/2003).

Članak
11.

Ova
Uredba stupa na snagu danom objave u »Narodnim novinama«.

Klasa:
200-01/06-02/05

Urbroj: 5030109-06-7

Zagreb,
10. studenoga 2006.

Predsjednik

**dr****. sc. Ivo
Sanader, v. r.**

Uredba, NN 124/2006-2744